
Ανακοινώθηκαν πρόσφατα από το Υ.ΠΑΙ.Θ. οι μόνιμοι διορισμοί 11.700 εκπαιδευτικών στη Γενική Εκπαίδευση, σε συνέχεια των μόνιμων διορισμών εκπαιδευτικών στην Ειδική Αγωγή και Εκπαίδευση που πραγματοποιήθηκαν πέρυσι. 
Με τον συντονισμό της Περιφερειακής Διεύθυνσης Εκπαίδευσης Κρήτης, ολοκληρώθηκαν οι απαραίτητες διαδικασίες από τις Διευθύνσεις Πρωτοβάθμιας και Δευτεροβάθμιας Εκπαίδευσης, σχετικά με τους διορισμούς των εκπαιδευτικών α και τις τοποθετήσεις τους στα σχολεία μας ενισχύοντας το ανθρώπινο δυναμικό τους.
Είμαι ιδιαίτερα χαρούμενος με τον διορισμό 1042 εκπαιδευτικών στις Διευθύνσεις Πρωτοβάθμιας Εκπαίδευσης και 510 εκπαιδευτικών στις Διευθύνσεις Δευτεροβάθμιας Εκπαίδευσης Κρήτης.
Θα ήθελα να καλωσορίσω τους/τις συναδέλφους εκπαιδευτικούς που διορίστηκαν στις Διευθύνσεις Πρωτοβάθμιας και Δευτεροβάθμιας Εκπαίδευσης της Κρήτης και να τους ευχηθώ καλή σταδιοδρομία. 
Αγαπητές και αγαπητοί συνάδελφοι, όλοι σας έχετε προσφέρει στον χώρο της εκπαίδευσης για πολλά χρόνια ως αναπληρωτές/- τριες και πλέον αναλαμβάνετε μία νέα θέση, εκείνη των μονίμων, αλλά με τον ίδιο σκοπό, την προσφορά δηλαδή στην εκπαίδευση και την ενίσχυση του δημόσιου σχολείου, ενώνοντας τη δύναμή σας με αυτή των υπολοίπων συναδέλφων.
Όλοι μαζί εργαζόμαστε για την πολύπλευρη ενίσχυση της εκπαίδευσης στη χώρα μας, σας εύχομαι συνεχή εξέλιξη και πρόοδο για την ενδυνάμωση του σχολείου που ονειρευόμαστε για τους μαθητές μας. 

